Luister: Kleurryke Afrikaans die hart van RSGLouise Jooste, Kobus Burger en Jacqui January. (Foto: August Photography) “RSG is meer as net ŉ radiostasie. Dit is ŉ maat, ŉ vertroueling, en ŉ integrale deel van mense se leefwyse.” Louise Jooste, sakebestuurder van Radiosondergrense (RSG), het op 29 Oktober tydens ŉ regstreekse konsert van U eie keuse, benadruk dat dié Afrikaanse radiostasie na 85 jaar steeds ŉ tuiskomplek vir luisteraars wil bied. Dié glanskonsert was die hoogtepunt van RSG se viering en dit is vanuit die SAUK se M1-Ouditorium in Aucklandpark, Johannesburg, aangebied met Willem Pelser as aanbieder. André Liebenberg, oudomroeper en ŉ voormalige aanbieder van U eie keuse, het by hierdie geleentheid aan Maroela Media vertel dat luisteraars deur die jare eweneens ŉ invloed op hom gehad het. “Destyds, voor die tyd van tegnologiese vooruitgang, het luisteraars nog briewe geskryf. As jy iets gesê het waarvan iemand nie gehou het nie, het hulle jou laat weet. “Die omgekeerde is ook waar: Wanneer jy die dag nie jou beste voet voorgesit het nie, het gereelde luisteraars dit gehoor en dan ook briewe geskryf omdat hulle agtergekom het dat daar iets fout is.” RSG het luisteraars in Oktober op ŉ nostalgiese reis geneem deur inhoud uit die argief te gaan haal, af te stof en weer uit te saai. Dit het onder meer hoogtepunte van sport- en musiekdekking, ŉ dokumentêre program oor radioverhale, asook gesprekke met oudomroepers soos Chris Swanepoel, Bennie Howard, Coenie de Villiers, Susan Booyens en Esther van Niekerk, ingesluit. Die Afrikaanse radiostasie RSG bied na 85 jaar steeds ‘n tuiskomplek vir luisteraars. (Foto: August Photography) Hoewel die wêreld beduidend anders lyk as toe die radiostasie in 1937 gestig is, is hierdie platform steeds vir talle Suid-Afrikaners ŉ toevlugsoord. “Dit is vir my ŉ absolute voorreg om in mense se persoonlike ruimte te kan wees en om ŉ verskil te maak met die verskillende aanbiedings wat RSG aan luisteraars bied,” vertel Jooste aan Maroela Media. Dit gebeur nie aldag dat ŉ radiostasie die mylpaal van 85 jaar op die lug kan vier nie. Op die vraag oor hoe RSG dit regkry om vir so lank al te oorleef, sê Jooste dat interaksie, innovering en aanpasbaarheid hier die belangrikste is. “Dit gaan daaroor om interaksie met luisteraars en die omgewing te hê, om relevant te bly en innoverend te wees. RSG het dit oor die jare reggekry om saam met sy luisteraars te groei.” Rina Hugo en Johan van Rensburg by die regstreekse ‘U eie keuse’-konsert. (Foto: August Photography) Wanneer ŉ mens vir Jacqui January, ŉ omroeper van die radiostasie, pols oor haar toekomsdroom vir RSG, sê sy dat dit hopelik vir nog meer mense ŉ tuiste sal word. “My grootste droom is dat nog meer luisteraars hier sal tuiskom, want daar is nog ŉ groot leemte. Ek wil hê dat mense voel daar is vir hulle ook ŉ plek by RSG. Hoewel ons almal van mekaar verskil is daar iets wat ons almal saambind, en dit is Afrikaans.” RSG se 85 jaar op die lug is weliswaar ŉ uitsonderlike mylpaal wat bereik is te danke aan menige rolspelers se volgehoue toewyding en passie om daagliks vir luisteraars ŉ tuiste in Afrikaanse radio te bied.